
Clevelando skautijos — Pilėnų ir Neringos tuntų šv. Jurgio sueiga, 1995 V 1 Dievo Motinos parapijos 
salėj. (Viršuj iš k. Remigijus Belzinskas, Andrius Dunduras). (Nuotr. V.Bacevičiaus) 


1995 gegužės 31 d., po 52 metų darbo Dievo Motinos parapijoje, į pensiją pasitraukė 
vargonininkė Regina Brazaitienė. 


Regina gimė ir augo muzikų šeimoje. Jos tėvas, Vincas Greičius buvo vienas iš Dievo 
Motinos Nuolatinės Pagalbos parapijos steigėjų ir pirmasis jos vargonininkas. 1930 
sausio 18, Reginos motina, Stasė Greičienė, kartu su P. Štaupienė, įsteigė šioje parapi- 
joje Moterų sąjungos 36 kuopą. Savo amžiumi, tai antra seniausia organizacija Dievo 
Motinos parapijoje. 


1943 metais, Regina Brazaitienė pasirinko savo tėvo profesiją ir perėmė parapijos var- 
gonininkės pareigas. Kadangi labai mėgo muziką, taip pat dirbo kaip akompanuotoja 
ir dalyvavo, kaip ir jos motina Stasė Greičienė, įvairiuose muzikiniuose pastatymuose. 


Bet parapijos vargonai buvo ir liko jos pirmoji meilė. Su dideliu pasiaukojimu ir ne- 
paprastu lojalumu, Regina visada buvo prie vargonų--nesvarbu ar lauke lijo, ar snigo, 
žiemos šalčiuose ir vasaros karščiuose, ji pėščia keliaudavo į bažnyčią. Ir taip buvo iki 
paskutinės jos darbo dienos. 


Regina savo darbo ir meilės istoriją išsakė muzikos garsais ir kai gegužės 31 dieną įrašė 
paskutinį lapą ir užvertė knygą, ji užbaigė savo labai gražaus ir prasmingo gyvenimo 
darbo kelią. 


Mes linkime Reginai Brazaitienei daug sveikatos ir ilgų, ilgų metų. Mes tikime, kad ji 
ir toliau keliaus su mumis maldoje ir giesmėje savo Viešpačiui ir Jo Motinai, kuriems 
ji taip ištikimai per 52 metus tarnavo. 


Nuo 1995 birželio 1 d. Dievo Motinos parapijos vargonininkės ir muzikos vadovės pa- 
reigas perėmė Rita Čyvaitė-Kliorienė. Rita gimė ir augo Clevelande, muzikos studijas 
baigė Clevelando Valstybiniame universitete. Rita jau dvidešimt vienerius metus dirba 
su Clevelando meniniais kolektyvais: Nerijos lietuvių studenčių vokaliniu vienetu 
(1974-1980), Grandinėlės ansambliu (1981-1990) ir šv. Kazimiero lit. mokykla (1985-) 
Dirigavo VII-toj Išeivijos dainų šventėj (1991) ir Pasaulio lietuvių dainų šventėj Lietuvoj 
(1994), 


1982 m. įsisteigė Dievo Motinos parapijos choras, kuriam Rita nuo pirmos dienos vado- 
vauja. Choras jau išleido kalėdinių giesmių kompaktinį diską ir juostelę Prakartėlėn 
skubu (1992) ir velykinių giesmių juostelę Prisikėlė Jis (1995). Džiaugiamės ir sveiki- 
name naująją Dievo Motinos parapijos vargonininkę ir muzikos vadovę Ritą Cyvaitę- 
Kliorienę. Ji užaugo mūsų tarpe ir pasirinko dalintis savo talentu su savaisiais. Tai 
sveikintinas jaunos moters profesionalės gyvenimo kelias ir pasirinkimas. 

